SVELVIK: Cecilie Bonsaksen fra Berger fortvilte da hun fikk beskjed om å beise om hele det nye huset sitt. Årsaken var at fylkesmannen i Vestfold mente at fargen stakk seg for mye ut i forhold til den øvrige bebyggelsen. Huset ble betegnet som for lyst.



– Jeg fikk beskjed om å velge en mørkere farge. Da tok jeg kontakt, og spurte om det ville bli noe bedre vinterstid hvis jeg valgte en mørkebrun eller svart farge. Da ville jo huset stikke seg ut mye mer – mot den hvite snøen, sier Cecilie Bonsaksen.



Det har vært mange tårer og frustrasjon i denne saken.



Først måtte familien kjempe seg igjennom flere runder naboprotester om høyden på huset.



Men familien fikk til slutt medhold i at huset ikke var for ruvende i terrenget etter at fylkesmannen hadde vært på befaring. Men så hang fylkesmannen seg opp i fargen på huset.

Kløp seg i armen

– Hvordan reagerte du da?



– Jeg måtte klype meg i armen -for å tro at det var sant. Men det sto svart på hvitt i at vi måtte beise om huset i en mørkere farge, forteller Cecilie Bonsaksen.



Hun klaget, og skrev at hun ville koble inn Sivilombudsmannen. Bonsaksen viste til at huset ble beiset i fjor høst, og mente det var urimelig å kreve en fargeforandring allerede

nå. Hun viste også til at huset naturlig vil mørkne med årene.



Ifølge avdelingsdirektør Bernt Lasse Berggreen droppes kravet om at huset skal beises om.

Har «satt seg»

Berggreen viser til at fargen har «satt seg», og blitt mindre tydelig enn høsten 2009.



Dette har folk fra fylkesmannens byggeavdeling slått fast etter enda en tur til Bergeråsen.



Fargen heter halm, og er hvit beis med en liten dæsj av oker, svart og rødt i. Dette får Drammens Tidende opplyst hos fargeeksperter. Men ekspertene er enige i at fargen fremstår aller mest som hvit.

Les flere nyheter fra Sande her



